Branchen samles og gode konferencer opstår

*Det kræver sin kvinde – og mand – at planlægge den perfekte konference. Den konference der sender deltagerne hjem, både klogere og mere motiverede end da de kom. Den konference, hvor både programmet, faciliteterne og omgivelserne går op i en højere enhed. En udfordring, der kan give de fleste svedige håndflader. Forestil dig så, at du står alene med den.*

Det er baggrunden for arrangementet Planner Days i Silkeborg den 7. og 8. juni. Mødebookere fra hele landet vil udveksle erfaringer og få ny inspiration til at planlægge de konferencer, som virksomhederne hvert år bruger millioner af kroner på. Det bliver med teknologi, der ikke koster en formue og som kan aktivere mødedeltagerne, intelligent planlægning der kan strukturere evalueringen og hvordan man kan designe møder, som folk faktisk har lyst til at deltage i.

**Konkurrenter og kunder kan lære af hinanden**

“Det er et meget stort ansvar for de planlæggere rundt om i virksomhederne, som har ansvaret for at planlægge konferencerne. Og det er et stort ansvar for de koordinatorer, der sidder rundt på de enkelte konferencesteder og skal hjælpe planlæggerne. Begge parter sidder som regel alene med udfordringen, og derfor vil vi gerne bringe dem sammen, så de kan få ny inspiration og udveksle viden og erfaringer med hinanden, ” forklarer direktøren for Danske Konferencecentre, Marlene H. Sylvester-Hvid.

**Der er en verden uden for København**

“Vi afholder arrangementet over to dage og med udvalgte deltagere, fordi der skal være tid til at fordybe sig og dyrke de gode relationer ved at få nogle gode oplevelser sammen. Det står i kontrast til de store mødemesser- og events, der også bliver afholdt for mødeplanlæggere og -koordinatorer. Og så afholder vi arrangementet i Jylland, fordi netop disse messer og lignende events ofte bliver afholdt i København. Vi har masser af partnere og kunder i hele landet. Dem vil vi gerne møde, hvor de er, og så vil vi gerne vise virksomhederne, at der er masser af fantastiske muligheder for at afholde konferencer uden for Hovedstaden, ” fortæller Marlene H- Sylvester Hvid.

24 konferenceudbydere står bag Planner Days i 2016, der er et samarbejde mellem Danske Konferencecentre, OrgaNicer, MCH Herning Kongrescenter og Radisson Blu Papirfabrikken i Silkeborg.

*For yderligere oplysninger se www.plannerdays.dk og kontakt gerne Marlene H. Sylvester-Hvid på mobil 26 77 18 32.*